Keywords

Summary



Keywords

1. Institutsioonide aktid – Põhjendamine – Kohustus – Ulatus – Teatavate isikute ja üksuste vastu suunatud eripiirangud terrorismivastaseks võitluseks – Otsus kanda organisatsioon selliste isikute ja üksuste loetellu

(ELTL artikkel 296; nõukogu ühine seisukoht 2001/931, artikli 1 lõige 4; nõukogu määrus nr 2580/2001, artikli 2 lõige 3)

2. Euroopa Liit – Ühine välis- ja julgeolekupoliitika – Teatavate isikute ja üksuste vastu suunatud eripiirangud terrorismivastaseks võitluseks – Keeld anda selliste isikute või üksuste käsutusse rahalisi vahendeid, muud finantsvara või majandusressursse – Ulatus

(Nõukogu ühine seisukoht 2001/931, põhjendus 5 ja artikli 1 lõige 3; nõukogu määrus nr 2580/2001, artikli 2 lõike 1 punkt b ja artikkel 3)

Summary

1. Organisatsiooni kandmine määruse nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõikes 3 nimetatud loetellu ja sinna jätmine, mille kohta ei ole vastavates otsustes ära toodud põhjendusi seoses selle määruse kõnealuse organisatsiooni suhtes kohaldamise seaduslike tingimustega, eeskätt seoses pädeva asutuse võetud otsuse olemasoluga ühise seisukoha 2001/931 (terrorismivastaste erimeetmete rakendamise kohta) artikli 1 lõike 4 tähenduses, ega spetsiifilisi ja konkreetseid põhjuseid, miks nõukogu oli seisukohal, et organisatsiooni kandmine kõnealusesse loetellu või sinna jätmine oli põhjendatud, on tühine ning sellest tulenevalt ei saa see aidata kaasa selle määruse väidetava rikkumise eest kriminaalkorras süüdimõistmise põhistamisele.

Isegi eeldusel, et otsust 2007/445 (millega rakendatakse määruse nr 2580/2001 artikli 2 lõiget 3 ning tunnistatakse kehtetuks varasemad otsused) vastu võttes soovis nõukogu heastada kõnealusesse loetellu kandmise põhjenduste puudumist selle otsuse jõustumisele 29. juunil 2007 eelneval ajavahemikul, ei oleks see otsus saanud mingil juhul olla koostoimes siseriiklike õigusnormidega aluseks kriminaalkorras süüdimõistmisele sel ajavahemikul toimepandud tegude eest; vastasel juhul oleks eiratud sellist laadi süüdimõistmise aluseks olevate sätete tagasiulatuva jõu puudumise põhimõtet.

(vt punktid 55, 59, 62, resolutsiooni punkt 1)

2. Määruse nr 2580/2001 (teatavate isikute ja üksuste vastu suunatud eripiirangute kohta terrorismivastaseks võitluseks) artikli 2 lõike 1 punkti b tuleb tõlgendada nii, et sellega peetakse silmas selle määruse artikli 2 lõikes 3 nimetatud loetellu kantud juriidilisele isikule, rühmitusele või üksusele selle juriidilise isiku, rühmituse või üksuse liikme poolt selliste rahaliste vahendite, muu finantsvara või majandusressursside üleandmist, mis on kogutud või saadud isikutelt, kes ei ole liikmed.

Nimetatud artikli 2 lõike 1 punktis b kasutatud väljendi „käsutusse [andma]” tähendus on nimelt lai, see hõlmab kõiki neid toiminguid, mis on vajalikud selleks, et määruse nr 2580/2001 artikli 2 lõikes 3 nimetatud loetellu kantud isikul, rühmitusel või üksusel tekiks tõepoolest õigus käsutada täieõiguslikult asjaomaseid rahalisi vahendeid, muud finantsvara või majandusressursse. Selline tähendus on sõltumatu sellest, kas kõnealuse käsutusseandmise toimingu tegija ja adressaadi vahel esinevad suhted või mitte.

(vt punktid 67, 68, 80, resolutsiooni punkt 2)